text: Litauer med dansk værktøj i lasten
  11 marts 2014 kl. 17.32
  Tysk politi anholdt i nat en litauisk mand med varevognen fyldt med dansk værktøj.
  Politiet stoppede den 20-årige mand ved Harrislee kl 03.45 i morges, da han kom fra Danmark. Manden havde litauiske id-papirer med.
  I bilen fandt politiet 260 stykker værktøj som rundsave, motorsave og boremaskiner. Noget af værktøjet er blevet identificeret til at stamme fra indbrud i Tjæreborg og Billund.
  Det meste af værktøjet menes at være stjålet fra firmabiler, der står parkeret ved firmaets hjemmeadresser.
  Dansk politi opfordrer danske håndværkere til at mærke deres værktøj på en eller anden måde.
  -Det kan være med deres telefonnummer eller firmalogo påmalet, en klat maling af en særlig farve eller deres navn indgraveret eller brændt ind i plast eller træ på værktøjet, siger efterforskningsleder i Udlændinge Kontrolafdelingen ved Syd og Sønderjyllands Politi, Eskild Bossen i en pressemeddelelse.
  Den litauiske mand der i nat blev anholdt, vil det tyske politi nu have udvist til Litauen.
  